b'\n_START_ARTICLE_\nKaragandos angli\xc5\xb3 baseinas\n_START_PARAGRAPH_\nKaragandos angli\xc5\xb3 baseinas \xe2\x80\x93 akmens anglies telkinys Kazachijos \xc5\xa1iaur\xc4\x97s rytuose, vienas did\xc5\xbeiausi\xc5\xb3 pasaulyje angli\xc5\xb3 basein\xc5\xb3.\n_START_SECTION_\nIstorija\n_START_PARAGRAPH_\nTelkiniai atrasti XIX a. viduryje, j\xc5\xb3 atrad\xc4\x97ju laikomas piemuo Apakas Bai\xc5\xbeanovas, 1833 m. rad\xc4\x99s pirmuosius kaitriai degios med\xc5\xbeiagos gabalus. 1856 m. telkinio \xc5\xbeemes u\xc5\xbe 250 rubli\xc5\xb3 supirko pirklys Nikolajus U\xc5\xa1akovas, kuris ir prad\xc4\x97jo pirm\xc4\x85j\xc4\x85 pramonin\xc4\x99 anglies gavyb\xc4\x85. 1868 m. kasykloje jau dirbo 78 angliakasiai. U\xc5\xa1akovo palikuonims bankrutavus 1905 m. Pranc\xc5\xabzijos prezidento Sad\xc5\xbeio Karno s\xc5\xabnus \xc5\xbdanas Karno kasyklas nupirko u\xc5\xbe 766 000 rubli\xc5\xb3, bet jau 1907 m. j\xc5\xb3 savininkais tapo anglai. 1918 m. \xc5\xa1achtos buvo i\xc5\xa1sprogdintos ir tik 1930\xe2\x80\x931931 m. prad\xc4\x97ti \xc5\xbevalgymo darbai, i\xc5\xa1kastos pirmosios \xc5\xa1achtos.\n_START_SECTION_\nBaseinas\n_START_PARAGRAPH_\nPlotas apie 3600\xc2\xa0km\xc2\xb2. I\xc5\xa1\xc5\xbevalgyti angli\xc5\xb3 i\xc5\xa1tekliai 7,84 mlrd. t. Angling\xc4\x85j\xc4\x85 storyme sudaro iki 5\xc2\xa0km storio, daugiausia karbono sistemos apie 30 produktyvi\xc5\xb3 angli\xc5\xb3 sluoksni\xc5\xb3 po 0,6\xe2\x80\x938 m storio. Vyrauja apie 21 MJ/kg kaitrumo akmens anglys, rytin\xc4\x97je dalyje \xe2\x80\x93 rusvosios anglys. Didesn\xc4\x97 angli\xc5\xb3 dalis tinka metalurginiam koksui gauti._NEWLINE_Kasama \xc5\xa1achtose ir karjeruose, po 50 mln. t angli\xc5\xb3 per metus. Anglys sl\xc5\xabgso palyginus negiliai, tod\xc4\x97l j\xc5\xb3 gavyba buvo viena pigiausi\xc5\xb3 TSRS. 1941\xe2\x80\x931956 m. pagrindin\xc4\x97 darbo j\xc4\x97ga buvo politiniai kaliniai. Svarbiausi kasybos centrai: Karaganda, Saran\xc4\x97, Abajus, \xc5\xa0achtinskas.'